B4-0454/96

Ψήφισμα σχετικά με τις διαπραγματεύσεις για τη σύναψη συμφωνίας εμπορίου και συνεργασίας με τη Νότιο Αφρική

Το Ευρωπαϊκό Κοινοβούλιο,

- έχοντας υπόψη τη Συνθήκη για την Ευρωπαϊκή Ένωση, ιδίως δε τις διατάξεις που αφορούν την κοινή εξωτερική πολιτική και πολιτική ασφάλειας (Τίτλος V) και τους στόχους που αναφέρονται στο άρθρο 130 Υ της Συνθήκης ΕΚ,

- έχοντας υπόψη τη δήλωση που εξέδωσε η Ευρωπαϊκή Ένωση στις 19 Απριλίου 1994 όσον αφορά τη συνεργασία με τη Νότιο Αφρική,

- έχοντας υπόψη την τελική δήλωση της Διάσκεψης των υπουργών Εξωτερικών της ΕΕ και των χωρών της Νοτίου Αφρικής στο Βερολίνο (5 και 6 Σεπτεμβρίου 1994),

- έχοντας υπόψη τη γνωμοδότηση που εξέδωσε στις 30 Νοεμβρίου 1994 σχετικά με την πρόταση απόφασης του Συμβουλίου για τη σύναψη συμφωνίας συνεργασίας μεταξύ της Ευρωπαϊκής Κοινότητας και της Δημοκρατίας της Νοτίου Αφρικής (COM(94)0402 - C4-0171/94 - 94/0216 (CNS)) ((ΕΕ C 363 της 19.12.1994, σελ. 13)),

- έχοντας υπόψη την αίτηση προσχώρησης της Νοτίου Αφρικής στη Σύμβαση της Λομέ και στη Σύμβαση του Τζώρτζτάουν, καθώς και την υπόστήριξη που παρείχαν στην αίτηση αυτή οι χώρες ΑΚΕ,

- έχοντας υπόψη το ψήφισμά του της 10ης Οκτωβρίου 1995 σχετικά με το μέλλον των εμπορικών και οικονομικών σχέσεων μεταξύ της Νοτίου Αφρικής και της Ευρωπαϊκής Ένωσης ((ΕΕ C 287 της 30.10.1995, σελ. 32)),

- έχοντας υπόψη το στάδιο στο οποίο βρίσκονται οι διαπραγματεύσεις, οι οποίες επισήμως ξεκίνησαν στις 30 Ιουνίου 1995, σχετικά με τη σύναψη συμφωνίας συνεργασίας και εμπορίου μακράς πνοής μεταξύ της Νοτίου Αφρικής και της Ευρωπαϊκής Ένωσης,

Α. διαπιστώνοντας ότι έχει συντελεσθεί ουσιαστική πρόοδος μεταξύ της Ευρωπαίκής Ένωσης και της Νοτίου Αφρικής όσον αφορά τις μη εμπορικές πτυχές των διαπραγματεύσεων, ενώ έχει καθυστερήσει σημαντικά η έναρξη των διαπραγματεύσεων για το εμπορικό σκέλος,

Β. εκφράζοντας τη λύπη του διότι η συνεχής αυτή καθυστέρηση οφείλεται αποκλειστικά και μόνον στο γεγονός ότι τα ευρωπαϊκά κράτη μέλη δεν κατόρθωσαν να συμφωνήσουν σε μία ικανοποιητική «συμπληρωματική και λεπτομερή εμπορική εντολή», η οποία θα είχε καταστήσει δυνατή τη διαπραγμάτευση μιας συμφωνίας αμοιβαίου συμφέροντος με τη Νότιο Αφρική,

Γ. λαμβάνοντας υπόψη ότι η προβλεπόμενη ημερομηνία για την τελική συμφωνία μεταξύ της Νοτίου Αφρικής και της Ευρωπαϊκής Ένωσης είχε ορισθεί για το Μάρτιο του 1995 και ότι οι συνεχείς καθυστερήσεις ενδέχεται να έχουν οδυνηρές επιπτώσεις όσον αφορά την εισαγωγή στη Σύμβαση της Λομέ του πρωτοκόλλου σχετικά με τη Νότιο Αφρική,

Δ. εκτιμώντας ότι η ικανότητα της Νοτίου Αφρικής να βελτιώσει τις οικονομικές και εμπορικές της σχέσεις θα έχει κεφαλαιώδη σημασία για την εδραίωση της εύθραυστης ακόμη δημοκρατίας της και για τη διασφάλιση της πολιτικής σταθερότητας στο σύνολο της Νοτίου Αφρικής,

Ε. λαμβάνοντας, εξάλλου, υπόψη ότι η Ευρωπαϊκή Ένωση δεν έχει μέχρι στιγμής ενισχύσει τις εμπορικές της σχέσεις ούτε έχει αξιοποιήσει τις νέες εμπορικές προοπτικές που διανοίχθηκαν από την πολιτική μεταβολή η οποία ακολούθησε τις δημοκρατικές εκλογές στη Νότιο Αφρική πριν από δύο χρόνια,

ΣΤ. θεωρώντας ότι, μακροπρόθεσμα, η κατάσταση αυτή ενδέχεται να υποσκάψει προοδευτικά τη μέχρι αυτή τη στιγμή ισχυρή θέση της Ευρωπαϊκής Ένωσης έναντι των ανταγωνιστών της στη νοτιοαφρικανική αγορά,

Ζ. σημειώνοντας ότι το Συμβούλιο συμφώνησε να εγκρίνει νέα εντολή διαπραγμάτευσης για την Επιτροπή,

1. απευθύνει νέα επείγουσα έκκληση προς τα κράτη μέλη της ΕΕ και την Επιτροπή να ξεκινήσουν ουσιαστικές διαπραγματεύσεις με τη Νότιο Αφρική για τη σύναψη εμπορικής συμφωνίας μακράς πνοής, επωφελούς και για τα δύο μέρη[semigr ]

2. εκφράζει και πάλι την ανησυχία του για το γεγονός ότι οι καθυστερήσεις στο πλαίσιο του Συμβουλίου οφείλονται, απ'ό,τι φαίνεται, περισσότερο στις αβεβαιότητες των κρατών μελών έναντι της σφαιρικής πολιτικής της Ευρωπαϊκής Ένωσης για τις ζώνες ελευθέρων συναλλαγών παρά στη συγκεκριμένη περίπτωση της Νοτίου Αφρικής[semigr ]

3. υπογραμμίζει ότι η διαδικασία οικονομικής αναδιάρθρωσης της Νοτίου Αφρικής αποτελεί μοναδική περίπτωση και υπενθυμίζει σχετικώς ότι το Ευρωπαϊκό Κοινοβούλιο είχε καλέσει την Επιτροπή και τα κράτη μέλη «να επιδείξουν όσο το δνατόν πιο ευέλικτη στάση» και να μην αποκλείσουν καμία από τις δυνατές επιλογές[semigr ]

4. υπενθυμίζει στα κράτη μέλη της Ένωσης ότι έχουν δεσμευθεί να διαπραγματευθούν συμφωνία προτιμησιακής εμπορικής πρόσβασης με τη Νότιο Αφρική[semigr ]

5. εκφράζει τη λύπη του για την πρόθεση των κρατών μελών να προσθέσουν στην τελική «εμπορική εντολή» έναν κατάλογο νοτιοαφρικανικών εμπορικών προϊόντων προς εξαγωγή, τα οποία «a priori» θα αποκλείονταν από τις διαπραγματεύσεις[semigr ]

6. υπενθυμίζει σχετικώς ότι το δυναμικό γεωργικών εξαγωγών της Νοτίου Αφρικής περιορίζεται από την έλλειψη βροχών και καλλιεργήσιμων εκτάσεων, καθώς και από την αύξηση της εσωτερικής ζήτησης[semigr ]

7. υπενθυμίζει επίσης ότι η Νότιος Αφρική εξακολουθεί να αποτελεί θύμα διακρίσεων σε ό,τι αφορά την πρόσβαση στις εμπορικές αγορές έναντι των κυριότερων ανταγωνιστών της στις αγορές της ΕΕ[semigr ]

8. υπογραμμίζει, ωστόσο, ακόμη ότι κάθε μεταγενέστερη εμπορική συμφωνία θα πρέπει απαραιτήτως να παρέχει κατάλληλες και διαφανείς εγγυήσεις τόσο για τους παραγωγούς της ΕΕ όσο και για τους παραδοσιακούς προμηθευτές από τις χώρες ΑΚΕ[semigr ]

9. προτείνει, κατά συνέπεια, όπως ο αποκλεισμός ορισμένων προϊόντων από την προτιμησιακή πρόσβαση στις αγορές γίνει αποδεκτός ως αναπόσπαστο τμήμα των διαπραγματεύσεων με τη Νότιο Αφρική όταν αποδεικνύεται ότι ο αποκλεισμός των προϊόντων αυτών είναι απαραίτητος για να προστατευθεί η θέση τόσο των ευρωπαίων παραγωγών όσο και των παραγωγών από τις χώρες της ΑΚΕ και τη Νότιο Αφρική[semigr ]

10. επαναβεβαιώνει την ανάγκη να μελετηθούν σωστά οι επιπτώσεις μιας ζώνης ελευθέρων συναλλαγών όχι μόνο για την ΕΕ αλλά και για τη νοτιοαφρικανική βιομηχανία, καθώς και για τη βιομηχανία των εταίρων της της SACU (Νοτιοαφρικανική Τελωνειακή Ένωση)[semigr ]

11. εκφράζει, στο πλαίσιο αυτό, τη λύπη του διότι ορισμένα κράτη μέλη θεωρούν αυτές τις μελέτες επιπτώσεων ως μέσον για την καθυστέρηση των διαπραγματεύσεων[semigr ]

12. εκφράζει την ανησυχία του διότι οι θέσεις που υιοθέτησαν τα κράτη μέλη κατά τον προσδιορισμό της λεπτομερούς εμπορικής εντολής μειώνουν σημαντικά την ελκυστικότητα της ευρωπαϊκής προσφοράς για τη Νότιο Αφρική[semigr ]

13. επαναβεβαιώνει τη σημασία μιας εμπορικής συναλλαγής μακράς πνοής για τις μελλοντικές σχέσεις μεταξύ της Νοτίου Αφρικής και της Ευρωπαϊκής Ένωσης και υπενθυμίζει στα κράτη μέλη ότι η σημερινή τους στάση διαψεύδει την αποφασιστική πολιτική δέσμευση υποστήριξης, η οποία περιέχεται στη δήλωση της ΕΕ της 19ης Απριλίου 1994[semigr ]

14. καλεί, κατά συνέπεια, τα κράτη μέλη της ΕΕ και την Επιτροπή να λάβουν υπόψη το υψηλό κόστος προσαρμογής που συνεπάγεται για τη Νότιο Αφρική (καθώς και για τους γείτονές της της SACU) η έντονη διαδικασία ελευθέρωσης που προτείνει αυτή τη στιγμή η ΕΕ[semigr ]

15. ζητεί ιδιαιτέρως να επιδειχθεί ελαστικότητα όσον αφορά το εύρος και το χρονοδιάγραμμα των δασμολογικών μειώσεων που ζητούνται από τη Νότιο Αφρική, μειώσεις οι οποίες, για να είναι οικονομικά και πολιτικά εφικτές, θα πρέπει να είναι λιγότερο φιλόδοξες από αυτές που σχεδιάζει σήμερα η ΕΕ[semigr ]

16. επαναβεβαιώνει ότι κάθε μελλοντική εμπορική πράξη θα πρέπει να ενθαρρύνει τις διαπεριφερειακές συναλλαγές στο νότιο τμήμα της Αφρικής μέσω της επείγουσας εναρμόνισης των κανόνων καταγωγής σε περιφερειακό επίπεδο[semigr ]

17. καλεί την Επιτροπή και τα κράτη μέλη να διαχωρίσουν τις μη εμπορικές από τις εμπορικές πτυχές της συμφωνίας, προκειμένου η καθυστέρηση που σημειώθηκε στις διαπραγματεύσεις για τις λεπτομερείς εμπορικές πτυχές να μην έχει καταστροφικές επιπτώσεις επί των μη εμπορικών πτυχών, όπως το πρωτόκολλο της Λομέ[semigr ]

18. αναθέτει στον Πρόεδρό του να δοιαβιβάσει το παρόν ψήφισμα στο Συμβούλιο και την Επιτροπή, στις κυβερνήσεις και τα κοινοβούλια των κρατών μελών της ΕΕ, στην Κυβέρνηση και το Κοινοβούλιο της Νοτίου Αφρικής, στις λοιπές κυβερνήσεις των κρατών μελών της Κοινότητας Ανάπτυξης της Νοτογείου Αφρικής (SADC), στο Συμβούλιο ΑΚΕ και στη Συνέλευση Ίσης Εκπροσώπησης ΑΚΕ- ΕΕ.